જિલ્લા પ્રશાસન દ્વારા આખી ઘટનાની તપાસનો હુકમ આપવામાં આવ્યો, જેમાં ‘જાહેર સ્થળે અભદ્ર વર્તણૂક’ કરવા બદલ એફ.આઈ.આર. નોંધવાની ભલામણ કરવામાં આવી. અલબત્ત, હજી સુધી એફ.આઈ.આર. નોંધવામાં આવ્યો નથી, પણ પાકુડના સબ-ડિવીઝનલ અધિકારી જિતેન્‍દ્રકુમાર દેવે જણાવ્યું છે કે અમારી પૂછપરછમાં કુલ અઢાર દંપતિએ સ્પર્ધામાં ભાગ લીધો હોવાનું જણાયું છે. અને જાહેર સ્થળે અભદ્ર વર્તણૂકનું પ્રથમદર્શી તારણ છે. પ્રશાસને આ સ્પર્ધાની મંજૂરી શાથી આપી, તેના જવાબમાં જિતેન્‍દ્રકુમારે જણાવ્યું કે આયોજકોએ સ્પર્ધાનો પ્રકાર અમને જણાવ્યો ન હતો. અલબત્ત, કપૂરચન્‍દ્ર સાહાના ખુલાસા મુજબ તેઓએ સ્પર્ધાના 45 દિવસ અગાઉ પ્રચારનાં ચોપાનિયાં ઠેરઠેર વહેંચ્યાં હતાં. સ્પર્ધામાં એવું કશું હોત તો આટલા બધા લોકો શું કામ આવત?